Recheşan Gheorghe 


Homunculi de lut 


~ unu ~ 


Am tras scurt frîiele, strunind-o pe U'Meme, şi am descălecat fără să mă 
grăbesc. Zărisem din şa, jos, în curbura uedului, o formațiune stranie, 
semisferică, alburie, prea regulată ca să fie o simplă moviliţă aluvionară 
în peisajul accidentat. 


„Aşteaptă aici, i-am spus mîngiindu-i greabănul musculos, acoperit cu 
blană scurtă şi aspră de culoarea fulgerelor, vin imediat!” 


Ea şi-a frecat fruntea de umărul meu şi a mugit scurt, ascuțit, semn că a 
înțeles. Spre deosebire de alți călători care se încumetă să străbată 
Bahari ya M’Changa, „Oceanul de nisip” preferam să folosesc femelele de 
ngamia în locul masculilor, e drept mult mai rezistenți, dar şi mai dificil 
de domesticit. O aveam de cinci anotimpuri uscate şi nu mă dezamăgise 
niciodată, era docilă, puternică, de o capacitate uimitoare la efort 
prelungit şi-mi ghicea intenţiile cu o acuitate ieşită din comun, astfel că 
puteam spune, fără exagerare, formam un singur trup pe parcursul 
marşurile istovitoare. 


Am coborit duna încet, afundîndu-mă pînă la genunchi în nisipul 
dogoritor, pînă la albia secată. Crusta crăpată scrişnea sub talpa 
sandalelor, sfărîmîndu-se în bulgări duri, dar în profunzime argila cafenie 
rămiînea la fel de aridă ca toată întinderea solului din jur. Razele 
incandescente pătrundeau prin pînza burnuzului, pielea mă frigea de 
arşiţă şi stropi săraţi de sudoare mi se prelingeau pe frunte, spre 
pleoapele strînse, dar m-am îndreptat spre movila de mărimea unei 
kibanda de păstori, sau a unui tumul funerar, ţinînd ţeava carabinei 
îndreptată înainte. În întinderea pustie nu şti niciodată peste ce vietăţi 
nimereşti. Acum îmi era clar că fusese durată de o fiinţă înzestrată cu 
creier şi degetul mare opozabil, arăta ca o calotă meticulos împletită din 
ramuri de acacia şi tulpini de trestie şi spoită cu lut fin, albicios. Mi-am 
scos ochelarii cu lentile fumurii, riscînd arsuri pe cornee şi am ocolit-o 
prudent, cu paşi laterali, căutînd o deschizătură de acces, dar nu se zărea 
nicio fantă sau semn că ar fi locuită. Mă pregăteam să ciocănesc cu 
pumnul în carapacea dură de caolin, cînd, deodată, solul se mişcă sub 
tălpile mele şi pe un arc de cerc de trei-patru coţi, scoarţa de argilă se 
desfăcu ca o trapă. M-am îndepărtat cu un salt, aţintind cătarea armei 
spre fiinţa care ţişnise din groapă. Nu măsura mai mult decît un copil de 
zece-doisprezece sezoane, dar era agilă, musculoasă, cu membre bine 
proporţionate, pielea cafenie şi trăsături inteligente, umanoide şi ţinea 


îndreptată spre mine, cu un gest defensiv, o mkuki lungă cu tija din lemn 
şlefuit şi lama din metal lucios. 


„Amani na watu wako, pace ţie şi neamului tău”, i-am spus în graiul 
d'jebel, făcînd semnul tradiţional de salut, cu trei degete la buze şi apoi 
la piept. 


Bărbatul, fiindcă în ciuda staturii era evident un adult de sex masculin, a 
lăsat vîrful suliţei în jos, dar a schiţat o grimasă că nu mă înţelege, 
frecîndu-şi fruntea cu palma, aşa că am început să enumăr toate 
dialectele vorbite în Jangwa. 


“ Mchungajihi ? Nyoka ? Kibete? Tsuhuli ? Dziman ?” 


S-a lăsat o tăcere stînjenitoare, insul mă privea zîmbind în continuare, în 
timp ce buzele sale groase, mobile s-au mişcat imitîindu-mă muţeşte. 
Urechile mi se înfundară, apoi fără nicio tăgadă, în mod miraculos, am 
auzit o voce joasă articulînd coerent în sathem, limba mea maternă: 


“ Pace, gînd curat, om bun.” 


Nu era telepatie, îi vedeam gura mişcîndu-se cuvintele sunau clar în 
timpane, chiar dacă accentul era prea moale, iar pronunția greşită. 


“ Bine te-am găsit, pace ţie străine”, i-am răspuns tare, întinzind mîna cu 
un gest prietenesc. 


El mi-a strîns antebraţul în timp ce trăsăturile feţei îi tresăltau vesele. 
“ Nume la mine dat Nyekundu Kiphu, şoim roşu, la tine cum numit?” 


Umblam de prea multă vreme printre erguri şi-n nemărginirea tinuturilor 
nisipoase ca să nu mă bucur, dar am rămas totuşi precaut. 


“ Alexander, numele meu e simplu, Alexander, şi-atit!” 
“ Bucuros, Alexander, venit, întîlnit tine!” mi-a susurat glasul lui moale. 


S-a aplecat spre trapa de la baza colibei şi a scos o rogojină din trestie 
cyperus pe care a fixat-o repede cu patru bețe lîngă movilă. Ne-am 
aşezat în patrulaterul acela care oferea un dram de umbră şi am făcut 
gesturile fireşti între doi călători care se întîlnesc în imensitatea 
tărîmurilor Jangwa. 


“ Apa mea e apa ta, mîncarea ta e mîncarea mea” aşa suna formula prin 
care două fiinţe omeneşti îşi împart în deşert cele necesare supravieţuirii 
şi era un noroc pentru mine că-l întilnisem fiindcă bidonul meu era 
aproape gol, doar pe fund clipoceau două-trei înghiţituri de lichid sălciu şi 
călduţ. Aveam în schimb destulă carne uscată de kudu şi o lipie mare, din 
seminţe de in şi susan, coaptă la soare. 


Sprijiniţi cu spinarea de tencuiala colibei, am mîncat şi-am băut în mod 
egal, împărţindu-ne proviziile. În timp ce mesteca fişiile tari de pastramă 
am putut să-l examinez în voie. Avea un craniu dolihocefal, cu curburi 
ferme, pomeţii proeminenţi, mandibula prognată, ochii mari şi rotunzi, cu 
irisul catifelat, nasul turtit şi o dentiţie perfectă. Ceea ce m-a intrigat a 
fost părul lînos, şaten, crescut în smocuri încîlcite şi pielea de un cafeniu- 
deschis care exala un miros persistent, nu neplăcut dar greu ca al unei 
cărnoase flori tropicale. Gesturile sale agile, degetele suple şi 
îndemiînatice, sclipirea pupilelor întunecate m-au convins însă că 
întîlnisem un exemplar inteligent şi plin de energie. 


Nici Kiphu nu avea apă, în schimb mi-a oferit suc de nyasi, o plantă 
asemănătoare agavelor, o băutură răcoritoare şi energizantă, pe care-o 
cunoşteam, dar am băut cu moderatie, fiindcă în cantităţi mari avea 
uşoare efecte halucinogene şi de altfel nici nu e recomandat, după ce ai 
răbdat de sete, să îngurgitezi lichide în exces. N-am uitat-o pe U' Meme, 
credincioasa mea ngamia, căreia i-a pus dinainte o legătură din frunze 
mustoase de agave. 


~ doi ~ 


După ce discul de aramă dogoritoare al soarelui s-a ascuns în spatele 
culmilor zimţate ale M'lima Hadzerului, Kiphu s-a retras în adăpostul 
cupolei, iar eu mi-am aranjat culcuşul sub cerul gol. 


Am săpat un şanţ îngust şi adînc jur-împrejurul bivuacului, menit să mă 
ferească de atacul letalilor nga, scorpionii galbeni care încep să mişune 
după asfinţit şi am aprins un foc din tulpini uscate de cyperus, fiindcă pe 
platoul înalt nopţile sunt glaciale, temperaturile scăzînd frecvent pînă la - 
10 celsius.Nu m-am culcat imediat, urmărind o vreme sclipirile reci ale 
astrelor care răsăriseră pe mătasea indigo a hewa juu ya , “aerul de 
sus” , cum spun băştinaşii bolţii celeste, încercînd să înţeleg ce fel de om 
întîlnisem fiindcă fără îndoială, deşi măsura doar cinci-şase palme, Kiphu 
era un umanoid inteligent şi evoluat. Cînd misterioasa Canopis a ajuns la 
zenit, am aţipit învelit în burnusul meu gros din fibră de in, cu auzul pe 
jumătate treaz la zgomotele nopţii: ţiuitul ascuţit al rocilor crăpînd, 
rumegatul lent al ngamiei culcate la doi paşi de mine, lătratul îndepărtat 
al unui fenec ieşit la vinătoare de insecte. 


M-a trezit frigul desfăşurat în pături jilave peste vale, dar mai ales un 
sunet înfundat, continuu, o succesiune monotonă de sunete metalice , 
care păreau să iasă de sub pămînt. U’ Meme a ridicat capul, dar n-a 
mugit a avertizare ca atunci cînd un şacal sau un caracal dădea tîrcoale 
taberei. Totuşi, am armat îngrijorat vechiul meu winchester ca să mă 
asigur că nu se blocase încărcătorul şi am rămas la pîndă, cu ochii aţintiţi 
în beznă, Zumzetul s-a amplificat, iar cupola a prins să se lumineze 
verzui-fosforescent ca şi cînd ar fi fost năpădită de miriade de licurici. M- 
am ridicat pipăind tencuiala zgrunţuroasă şi palmele mi-au fost 
străbătute de înţepături intense, deşi lumina de sub ea nu părea să fie 


una de natură electrostatică. Am înconjurat cupola, dar n-am dezlegat 
misterul şi m-am întors în culcuş, dar n-am reuşit să adorm. 


Tumulul lumina tot mai intens, flăcări albe, pîlpiitoare foşneau pe 
suprafaţa lui sfişiind bezna pe o rază de zece stînjeni, iar sunetele urcau 
tot mai distincte şi agresive, ca o melopee enervantă intonată de voci 
inumane. Neliniştită, Ngamia s-a ridicat mugind şi lovind solul cu 
copitele, iar eu am început să tremur inexplicabil, strîngînd patul 
carabinei în mîini. O undă violentă, de rezonanţă mare, probabil 
ultrasonică, mi-a lovit timpanele şi-am surzit temporar.Simultan, cupola s- 
a ridicat levitînd pînă la cinci stînjeni deasupra solului. În acel moment 
am realizat că nu-mi pot mişca membrele, U'Meme rămase înţepenită cu 
copitele înfipte în nisip, iar în golul luminat se învolburau siluete 
transparente, hidoase corpuri de termite acefale, de mărimea unui fetus 
care se roteau în ceața albă cu repeziciune într-un vortex terifiant. Nu 
ştiu cît a durat inexplicabilul fenomen , nici ce forţe îl animau, fiindcă am 
leşinat sau am căzut într-o stare cataleptică, iar cînd m-am trezit aerul 
încins al dimineţii tremura deasupra dunelor aurii. 


Lîngă mine, Kiphu, aşezat pe vine, pregătea un dejun frugal din frunze 
pisate, fructe uscate de mtende, o specie de curmal pitic şi făină de sorg. 
Mi-a zimbit paşnic şi i-am auzit vocea, ca în ziua precedentă, înăuntrul 
testei care-mi zvicnea de durere. 

“ Dormit mult bine, Alexander?” 


“ Nenorocitule, m-ai drogat aseară cu zeama aia de nyasi” am strigat 
furios, ridicîndu-mă în capul oaselor. 


M-a privit mirat şi a făcut un gest spre tumulul misterios: 
“ Nu, nu, vorbe rele, fără adevăr, băut împreună!” 


“ Am văzut astă-noapte ce se află înăuntrul blestematului ăla de tumul: 
djini, vizukas, roho mbaya şi alte spirite rele!” 


Fruntea i s-a încreţit în efortul de a mă înţelege, parcă-mi citea cuvintele 
de pe buze ca un surdo-mut, apoi a izbucnit într-un chicotit vesel: 


“ Nu, nici duhuri, fantome, wa watu udongo, oameni de lut!” 
“ Oameni de lut?” 


“ Da, da, popor mic ikilinganishwa...hai, mănînci şi arăt tot, jos mergem 
repede!” 


A coborit primul prin trapă, iar eu l-am urmat cu winchesterul agăţat de 
umăr, în alertă şi cu muşchii crispaţi la gîndul că voi da peste cine ştie ce 
e entităţi agresive şi malefice. O scară din scoarță de palmier răsucită ca 
o funie desfăşurată de-a lungul unui tunel aproape vertical, săpat în 


stratul de argilă, ne-a condus într-o încăpere largă din care porneau mai 
multe coridoare ramificate, cioplite în calcarul dur. Bolta joasă, croită 
pentru statura lui de pigmeu m-a obligat să străbat drumul aplecat, dar 
parcursul a fost destul de uşor. Prin cupola translucidă pătrundea o fantă 
constantă de lumină, iar din loc în loc fuseseră forate puțuri înguste, prin 
care pătrundea un curent de aer răcoros care făcea atmosfera 
respirabilă. După un răstimp lung, cît îi trebuie unei ngamia să se adape 
într-un iezer, am ajuns în faţa unei porţi solide, din lemn de sicomor. 
Kiphu s-a apropiat de o fantă din zid şi a emis din gitlej o serie de sunete 
ascuţite, ca un lătrat şi canaturile s-a deschis. Ne-a întîmpinat un bărbat 
scund, muşchiulos, cu pielea cafenie, înarmat cu o lance mare şi un scut 
rotund, împletit din trestie, întărit cu discuri din acelaşi metal negricios 
ca lama lancei, care purta o mască din blană în forma unui cap de cîine. 


Ne-a făcut loc să trecem, fără să ne privească, imobil ca o statuie. Sala în 
care am ajuns la capătul coridorului avea o formă octogonală şi era vastă, 
cu diametrul de vreo douăzeci de stînjeni şi înălţimea de zece, cu pereţii 
din rocă albă şlefuită cu meşteşug, iluminată de opaițe din bronz în care 
ardea un ulei parfumat cu aromă de pin sau de cedru. În pereţi, pe trei 
nivele egal depărtate, fuseseră săpate spaţioase camere hexagonale cît 
statura unui bărbat, peste două duzini, astfel că întreg ansamblul avea 
aspectul unui fagure uriaş construit din calcar. M-am apropiat de una din 
încăperi situată aproape de sol şi-am zărit în lumina aurie, pîilpîitoare un 
grup de umanoizi scunzi, cu pielea cafenie, aidoma lui Kiphu, aşezaţi cu 
membrele încrucişate, lungiţi pe scunde paturi din iarbă uscată sau în 
picioare, toţi însă într-o postură imobilă. Cînd am privit mai atent faţa 
unuia dintre ei, mi-am dat seama că erau statui din argilă în mărime 
naturală, modelate cu atita talent şi minuţiozitate a detaliilor încît păreau 
vii. 


Şocat de descoperire m-am întors spre ghidul meu, iar vocea lui îmi 
susură caldă în cap. 


“ Bine venit în nyumba ya watu wa udongo, casa oamenilor de lut!” 
~ trei — 


Fulgi mari, răcoroşi, uşori ca puiul îmi atingeau faţa. Am deschis ochii şi 
mi-am lins buzele crăpate de uscăciune. În jurul meu întinderea hamadei 
era acoperită de o pătură de zăpadă portocalie, aşa cum se întîmplă odată 
la un deceniu pe cînd culmile Mlima Wa ninsoarea se amestecă cu pudra 
fină de argilă roşcată adusă de vînt. Pe cerul vioriu nu se vedea urmă de 
nor, doar o ceaţă deasă ascundea contururile, iar printre faldurile ei a 
răsărit Luna, ca un disc de piatră gălbuie, aspră şi brăzdată de crăpături 
şi pori adînci. 


“Slavă ţie, protectoare a drumeţilor, fiică îngheţată a ploilor”, am strigat 
ridicîndu-mă din culcuş şi alergînd spre nămeţi. Cînd mi-am afundat 
mîinile în stratul de nea, degetele mele avide de umezeală au dat doar de 
nisip uscat şi m-am trezit. 


Khipu stătea ghemuit lîngă culcuşul meu şi mă privea zîmbind. 


“ Dormit mult bine, Alexander?” a şoptit întinzîndu-mi o ulcică de lut 
nesmălţuit. 


Am refuzat să beau din zeama de agave, măruntaiele îmi tînjeau după 
atingerea unui înghiţituri de apă rece şi proaspătă, şi m-am ridicat în 
picioare. Sub bolta de calcar a grotei se strecurau raze aurii care dansau 
în aerul dens, îmbicsit de praf. 


Mi-am şters faţa asudată cu un colţ al burnuzului şi l-am întrebat: 
“ Apă, apă nu aţi găsit prietene?” 


El şi-a plecat capul ca un copil mustrat de părinte pentru o greşeală 
făcută fără voie. 


Cu o seară înainte mă condusese într-o grotă circulară, cu podeaua 
brăzdată de şanţuri şi gropi adînci. A introdus un tub din scoarță de 
palmier într-una dintre ele şi m-a îndemnat să-mi lipesc urechea de 
capătul ţevii. Am ascultat susurul unui izvor subteran, o gîlgîială lichidă 
răcoroasă care se auzea în străfundurile rocii, dar cînd am încercat să 
sorb din esenţa aceea vitală gura mi s-a umplut doar de praf uscat. 


“Maji se ascunde, a spus el, am adus ofrande izvorului dar ea refuzat. 
Incă odată mîine încercăm, încercăm mult!” 


După ce am mestecat cîteva curmale mi-a făcut semn să-l urmez în sala 
cu statui din argilă. 


“ Vindecătorul, Mganga wa Zamani vrea văzut la tine!” 


Mi-am luat şi winchesterul, nu ca o dovadă de forţă ostilă, ci doar fiindcă 
fără el mă simţeam neajutorat ca un şchiop lipsit de toiag. 


Hekima Nyoka, ultimul vindecător al neamului ikiliganishwa arăta ca o 
mumie însufleţită. Craniul ras, cu oasele proeminente şi fruntea înaltă era 
alungit, cu pielea cafenie lucind ca o bucată şlefuită de abanos, faţa 
emaciată şi boţită ca o bucată de toval, cu riduri care-i schimonoseau 
trăsăturile surpate, iar membrele slabe, numai piele şi os păreau lipsite 
de vlagă. Stătea aşezat pe o rogojină, cu mîinile şi picioarele încrucişate, 
imobile, dar cînd ne-a auzit paşii a ridicat pleoapele pergamentoase şi m- 
a aţintit cu o privirea cafenie, plină de vioiciune. 


L-am salutat şi spre surprinderea mea a rostit limpede, cu o voce 
scîrţiitoare, dar clară în graiul d'jebel. 


“ Bine ai venit la noi, călătorule! Patul meu este patul tău, hrana mea este 
hrana ta...” 


“ Caut apă, l-am întrerupt iritat, nu aţi găsit în pîntecele de piatră al 
Mamei Jiwe niciun strop?” 


“....apa noastră este şi apa ta!” a continuat bătrinelul mîngîindu-şi cu un 
gest sugestiv bărbuţa rară şi căruntă. 


Kiphu a intervenit încercând să-l lămurească. 
“ Alexander născut într-o oază, corpul lui obişnuit să bea mult mult apă!” 


“ Oasisi Baridi, oaza neamului nyeupe watu, am fost şi eu multe, multe 
anotimpuri acolo...dar asta s-a întîmplat demult, acum de zece ori zece 
anotimpuri ploioase, înainte ca izvoroarele maicii Maji să moară” a rostit 
încet, articulînd greu silabele, bătrinul. 


“ Nu, nu acolo, mult mai la nord spre tărîimurile pe unde soarele nu 
rămîne mult şi apa care nu lipseşte niciodată se întăreşte la frig, iar 
oamenii au pielea ca laptele şi părul de foc, acolo e patria părinţilor mei”, 
am încercat să-i explic. 


A biţiit din cap c-a înţeles şi i s-a adresat lui Khipu: 


“ Să fie adusă ngoma sacră şi zece legături de uvumba, începem să 
chemăm viaţa în carnea de lut.” 


Străjerul pe care-l văzusem cînd coborisem sub pămînt a adus o tobă 
mare, discoidală şi două căţui cu jar în care a presărat bulgări albi, 
sfărimicioşi care răspîndeau un parfum, greu şi înecăcios ca tămiia. La 
îndemnul lui m-am aşezat între spiralele de fum, iar Hekima a început să 
lovească cu palmele pielea tobei, murmurînd o melopee din care nu 
înţelegeam nimic. În fagurii lor, statuetele de lut sclipeau în pîlpîirea 
făcliilor, iar ritmul creştea nestăvilit ca şuvoiul uedurilor după ploaie. Mă 
miram cîtă energie avea bătrînul în braţele lui descărnate, fiindcă a lovit 
toba fără să dea vreun semn că ar fi obosit, un interval de timp care mi s- 
a părut nesfîrşit. Cînd a terminat, Khipu a adus în blide de lut nesmălţuit 
un terci maroniu din făină de mei sau sorg, împănat cu bucățele virtoase 
de carne, probabil de tirîtoare sau rozătoare. Era cumplit de sărată, dar 
mi-era foame, n-avusem parte de o hrană abundentă de la începutul 
călătoriei mele prin pustiu şi am mîncat cu poftă, mai ales că felul acela 
de mîncare părea să facă parte din ritual. 


“ Chumvi, sarea este peste tot, în pămînt şi în sîngele nostru, a rînjit 
bătrînul, fără ea nici apa nu vine!” 


Nu eram de acord cu el, dar fiindcă mă ustura gura de atîta sărătură am 
băut pe nerăsuflate două ulcele cu zeamă nyasi, care deşi era călduţă şi 
avea un gust greţos mi-a potolit setea. După ce blidele au fost luate, 
vraciul poporului de lut a început să cînte din nou. De data aceasta ritmul 
era lent, iar în inflexiunile vocii lui am desluşit cîteva versuri stranii. 


“ Maji nu are moarte, ea vine cu fiicele ei, fata Kwa albă şi fata Kwa rece, 
nisipul se udă tot, verdele creşte, viaţa soseşte, lutul se mişcă, se mişcă şi 
creşte!” 


Cînd incantaţia s-a sfîrşit, sentinela tăcută cu faţa ascunsă sub masca lui 
canină a adus un vas din metal plin cu sare grunjoasă, iar Vindecătorul a 
luat un pumn şi l-a aruncat spre alveolele săpate în stîncă spre trupurile 
de lut care aşteptau nemişcate. Khipu a făcut acelaşi lucru şi îndemnat de 
privirile lor i-am imitat după care am dat pe git încă o ulcică cu suc de 
agave. 


În tăcerea respectuoasă care s-a lăsat după terminarea ritualului, mi-am 
simţit pleoapele grele, capul uşor şi golit de gînduri, probabil că licoarea 
aceea îşi făcea efectul dar priveam în jur calm, fără să simt nici o 
ameninţare. Siluetele statuilor au prins să mişte, le vedeam membrele 
făcînd gesturi, lente, pielea de argilă sclipea ca vie, dar nu m-am mirat, 
ştiam că e o halucinație şi nimic adevărat nu se desfăşura în jurul meu. 


Am aţipit chiar acolo, lîngă bolurile cu smirnă fumegîndă şi pentru prima 
dată de cînd căutam apă în marele ocean de nisip eram liniştit şi împăcat 
cu destinul meu, sau cum spun nomazii “kitu ana' ndjela hatma”, nimic nu 
te poate feri de soartă. 


~ patru ~ 


Sprijinit de peretele stîncos, cercetam cu ochii larg deschişi penumbra, 
iar toți porii feței îmi erau mîngiiaţi de o atingere răcoroasă şi vie ca a 
apei care gilgiia în străfunduri. În pîlpîirea caldă, a unei torţe fixate în 
perete am văzut o siluetă întunecată apropiindu-se cu paşi lenți şi tăcuţi. 
Nu era Khipu, ci o femeie sau o fată scundă, cu membrele graţioase şi 
chipul neted, cu pielea de nuanţa argilei arse în vatră. Am schiţat un gest 
nedumerit, credeam că înafară de bătrin, santinela cu chip de cîine şi 
Khipu nicio altă fiinţă nu se adăpostise în grotă. 


“ Sunt Kwa, i-am auzit în tîmple vocea joasă, dar melodioasă cu accente 
de instrument ancestral, şi am venit, Mda'dassi, Căutătorule, să te 
cunosc!” 


Corpul ei perfect modelat, cu sînii rotunzi de mărimea unei tangerine 
coapte, cu şoldurile arcuite ca o lăută din palisandru şi coapsele 
musculoase dar zvelte, era aproape gol, înveşmîntat doar într-o fustanelă 
scurtă din piele gri-verzuie de squamata regală, vipera nisipurilor aride 
din calea căruia se fereşte şi şacalul. 


“ De ce îmi spui aşa, numele meu este Alexander...” 


Fata şi-a netezit pletele bogate de nuanţa blănii de leu, iar buzele ei 
pline, răsfrînte, s-au arcuit într-un zîmbet misterios: 


“ Am aflat că eşti în căutarea apei, iar cine caută apa este Căutătorul 
veşnic, însetat de esenţa vieţii, de neoprit în drumul său....dar de ce te 
îndoieşti de curiozitatea mea, orice fiinţă caută un răspuns...” 


Nici o clipă nu mi-a trecut prin minte că sunt încă sub efectul vreunui 
drog şi m-am înfuriat. Am apucat-o de umeri, pielea ei caldă avea textura 
unei amfore îndelung cizelate şi am scuturat-o furios. 


“ Prea multe întrebări, prea puţine răspunsuri, ce vreţi de la mine?” am 
strigat enervat, iar glasul meu îşi frinse ecoul în peretele calcaros şi fata 
mi se lăsă în braţe suspinînd: 


“ Răspunsul se află în tine, Căutătorule, dacă vrei să mi-l împărtăşeşti voi 
fi fericită tot restul vieţii mele!” 


Cuprins de tulburare, de doi ani nu simţisem lipit de trupul meu, un trup 
gingaş de femeie, am strîns-o în braţe, căutiîndu-i cu lăcomie buzele, 
mîngîindu-i sînii înfioraţi, şoldurile zvelte, pînă cînd, conduşi de instinct, 
ne-am lungit în aşternutul de iarbă uscată, foşnitoare. Înainte de a mă 
prăbuşi peste pîntecul ei dogoritor, Kwa şopti gifiindu-mi la ureche, iar 
glasul părea real, nu tălmăcirea telepatică pe care o auzeam de cînd 
coborisem sub pămînt. 


“ Adu-ne apa, fă prin puterea ta, lucrurile pe care Maji nu le mai poate 
face...” 


După ce m-am desfăcut din îmbrăţişarea ei, toate fibrele îmi tresăltau 
încă nedomolite, aţiţate de scurta dar intensa îmbrăţişare, am privit prin 
deschizătura celulei în jos sub fagurele de calcar şi am zărit o mogildeaţă, 
trupul ghemuit al vraciului, nemişcat cu fruntea lipită de podeaua de 
piatră. 


Kwa a dispărut pe nesimţite aşa cum se ivise şi, rămas singur, am 
alunecat în somn, cu senzaţia că ceva iremediabil se petrecuse cu trupul 
meu. 


Am visat, de data asta că eram copil şi alergam prin iarba crudă, umedă 
de rouă spre desimea unei păduri întunecate. 


“ Alex, unde eşti, am auzit din neant glasul mamei, Alex nu te îndepărta 
prea mult, prînzul e gata imediat!” 


Rideam şi alergam vesel pe sub crengile molizilor pînă am ajuns în 
dreptul cascadei. Şuvoiul scînteietor, înspumat cădea cu viteză peste 
buza de granit a ravinei, descriind o amplă curbă lichidă, şi murea la baza 
stîncii într-o bulboană clocotitoare. Mi-am scos încălţările şi cămaşa, 
plonjînd în iezerul cristalin şi răceala apei m-a cuprins în îmbrăţişarea ei 
de gheaţă. M-am scufundat, atingînd fundul, tot trupul frisona ca înviat 
parcă după îndelungata secetă din sînge şi am vrut să sorb o înghiţitură 
din unda dătătoare de viaţă, dar gura mi s-a umplut de nisip. 


~ cinci~ 


M-am trezit în penumbra cupolei, trîntit cu faţa în jos pe nisipul încins. 
Mă durea tot trupul şi uscăciunea îmi cuprindea într-o îmbrăţişare 
mortală fiecare celulă. M-am rostogolit pe o parte şi l-am zărit la 
picioarele mele pe Khipu. Zîmbea ca de obicei, dar pentru prima dată i- 
am auzit glasul limpede, subţire şi cîntat, lungind vocalele: 


“ E vremea să-ţi continui drumul, Mda'dassi, Căutătorule!” 


Am vorbit cu greu, gitlejul mi-era uscat de sete, iar mintea îngreunată de 
valul de arşiţă ce cuprindea valea. 


“ Drumul meu...fără apă, n-are sorţi de izbîndă...încotro să mă-ndrept?” 


Un stol de hultani negri cu gîtul golaş şi pliscuri ascuţite ca pumnalele se 
învîrteau pe cerul gol. Am tresărit, amintindu-mi brusc de U' Meme 
credincioasa şi indispensabila mea tovarăşă de drum, pe care o părăsisem 
priponită lîngă tumul, atunci cînd coborisem în lumea subterană a 
oamenilor de lut. Cîţiva paşi mai încolo, am dat de carcasa ei sfişiată de 
fiarele deşertului iar ţeasta descărnată cu orbitele goale m-a aţintit cu un 
reproş mut. M-am înfuriat pe neglijenţa-mi fără margini, neputincios şi 
lipsit de orice speranţă de a răzbi singur şi am lovit coastele leşului cu 
călcîiul. 


“ Fără ngamia sunt mort în îmbrăţişarea simunului...ultimul din neamul 
meu..., unchii, fraţii şi verii mei au pierit ucişi în timpul marii revărsări de 
foc sau înecaţi de cenuşa aşternută în urma ei...eu sunt cel din urmă şi- 
acum se termină şi drumul meu!” 


Irişii cafenii a lui Khipu luceau melancolici şi încărcaţi de sensuri. 


“Poate că nu, Călătorule, poate că nu eşti ultimul din neamul tău, sămînţa 
ta este acum adăpostită în pîntecul unei fete din lut, aşteptînd ploaia care 
să ne salveze pe toţi de moarte!” 


Înaintea mea oceanul de nisip şi piatră, letalul Bahari ya M'Changa părea 
necuprins. Orizontul se estompa în unduirea ceţoasă emanată de sol, 
văpăi incolore se ridicau dintre dune stîrnind diavolii de foc, trimbe 
violente de praf purpuriu care îl orbesc pe imprudentul care le iasă în 
cale. Înfiorat de teamă am apucat carabina sprijinindu-mă în ţeavă ca de 
un toiag şi m-am întors greoi spre el. Buzele i s-au mişcat lent ca în clipa 
cînd îl întilnisem. 


„ Mergi cu bine, Maji şi fiicele ei să te vegheze şi să-ţi dea putere ca să 
ajungi la ţinta călătoriei tale” mi-a răsunat iar în timpane, telepatic, 
glasul său. 


M-am îndreptat spre nord cu gîndul sumbru că fac un drum mortal şi 
inutil. Am mers vreme îndelungată, iar paşii mei sleiţi lăsau urme tot mai 


uşoare în nisip. Ziua dormeam în scobitura vreunei stînci sau chiar într-o 
groapă săpată în nisip, cu burnuzul ridicat umbrar deasupra creştetului şi 
continuam marşul noaptea, cînd crusta de sub tălpile mele împietrea 
aproape îngheţată, deşi nici măcar o moleculă de apă n-o umezea. 


Se ştie că organismul unui adult rezistă fără apă maxim trei-patru zile, 
poate chiar mai puţin în pustiu, iar eu umblam de o săptămînă încheiată, 
fără să dau de niciun izvor. Prindeam varani de nisip şi beam sîngele, 
dimineaţa lingeam roua săracă ce umezea pietrele, dar înaintam 
încăpăţinat, cu pielea jupuită de arşiţă, cu tălpile însîngerate de colții 
stîncoşi, aproape orbit de razele de foc, spre finalul călătoriei mele în 
Jangwa. 


Cînd am ajuns în valea Jiwe Kudzimu, ultima escală în drumul spre oaza 
părăsită Mafud Matu'mani şi am găsit în toate puţurile doar glod uscat 
am crezut că drumul meu s-a sfîrşit. Deznădăjduit, mi-am aruncat toate 
veşmintele şi m-am întins cu faţa în sus pe solul fierbinte, sperînd ca 
moartea să mă înşface cît mai repede. 


Imensul eter rotindu-se în văpăi m-a cuprins în îmbrăţişarea lui, dar în 
clipa cînd respiraţia era pe cale să mi se oprească sugrumată de aerul 
incandescent, din înalt se lăsă peste mine un abur dens şi picături grele şi 
reci începură să-mi lovească obrazul. Maji şi fiicele ei se înduraseră şi 
puneau capăt chinurilor mele! 


